SL Uradni list Evropske unije C 69/1

Statut Evropskega centra za morske biološke vire – Konzorcija evropske raziskovalne infrastrukture (EMBRC-ERIC)

(2018/C 69/01)

Kazalo

PREAMBULA 2

POGLAVJE 1 – SPLOŠNE DOLOČBE 3

Člen 1 – Opredelitev pojmov 3

Člen 2 – Ime, sedež in lokacija 4

Člen 3 – Poslanstvo 4

Člen 4 – Naloge in dejavnosti 5

POGLAVJE 2 – ČLANICE IN OPAZOVALKE 5

Člen 5 – Članstvo 5

Člen 6 – Pravice in obveznosti članic 6

Člen 7 – Sprejem novih članic 6

Člen 8 – Izstop članice in prekinitev članstva 6

Člen 9 – Odgovornost članic 7

Člen 10 – Opazovalke 7

POGLAVJE 3 – FINANČNE DOLOČBE 8

Člen 11 – Viri EMBRC-ERIC 8

Člen 12 – Načela za prispevke članic, opazovalk in medvladnih organizacij 8

Člen 13 – Proračunska načela, računovodski izkazi in revizija 8

Člen 14 – Davki 9

POGLAVJE 4 – UPRAVLJANJE IN VODENJE 9

Člen 15 – Generalna skupščina 9

Člen 16 – Izvršni direktor 11

Člen 17 – Odbor vozlišč 12

Člen 18 – Sekretariat 12

Člen 19 – Pomožni organi 13

POGLAVJE 5 – POROČANJE KOMISIJI 13

Člen 20 – Poročanje Komisiji 13

POGLAVJE 6 – POLITIKE 13

Člen 21 – Pravice intelektualne lastnine 13

Člen 22 – Politike glede dostopa, podatkov in razširjanja 13

Člen 23 – Politika znanstvenega ocenjevanja 14

Člen 24 – Politika zaposlovanja 14

Člen 25 – Politika javnih naročil 14

Člen 26 – Etična politika 15

POGLAVJE 7 – RAZNO 15

Člen 27 – Trajanje 15

Člen 28 – Prenehanje 15

Člen 29 – Spremembe Statuta 15

Člen 30 – Jezik 16

Člen 31 – Spori 16

PRILOGA 1 – Seznam članic EMBRC-ERIC 17

PRILOGA 2 – Seznam opazovalk EMBRC-ERIC 18

PRILOGA 3 – Proračun in prispevki članic in opazovalk EMBRC-ERIC za začetni proračunski cikel 19

PRILOGA 4 – Načela za izračun letnega denarnega prispevka za članice in opazovalke EMBRC-ERIC 20

PRILOGA 5 – Gostiteljska premija v skladu s členom 11(2) Statuta 21

PREAMBULA

Kraljevina Belgija

Francoska republika

Helenska republika

Država Izrael

Italijanska republika

Kraljevina Norveška

Portugalska republika

Kraljevina Španija

in

Združeno kraljestvo Velika Britanija in Severna Irska

(v nadaljnjem besedilu: ustanovne članice) –

(a) V PRIZADEVANJU za krepitev položaja Evrope in članic pri dostopu do bogastva morskih bioloških virov in njegovem raziskovanju;

(b) KER je cilj EMBRC-ERIC biti glavna platforma za evropski vodilni položaj na področju morske biologije in modre biotehnologije z usklajevanjem in povezovanjem razpršenih nacionalnih zmogljivosti, ki so v priznanih morskih bioloških postajah in inštitutih po celotni Evropi, s čimer bi vzpostavili razpršeno in centralno organizirano raziskovalno infrastrukturo za morsko biologijo in ekologijo;

(c) IZHAJAJOČ iz časovnega načrta Evropskega strateškega foruma za raziskovalne infrastrukture (ESFRI), v katerem je EMBRC opredeljen kot razpršena evropska raziskovalna infrastruktura za podporo proučevanju morskih ekosistemov in biotske raznovrstnosti z organiziranim delovanjem vozlišč in izvajalcev dejavnosti, ki delujejo v priznanih morskih bioloških postajah in inštitutih po celotni Evropi ter jih natančno usklajuje osrednja uprava;

(d) OB UPOŠTEVANJU, da je potrebno dolgoročno celovito načrtovanje med članicami, da bi obravnavali znanstvene izzive in okrepili vodilni evropski položaj na področju morske biologije in modre biotehnologije;

(e) V ŽELJI po spodbujanju temeljnih in uporabnih morskih bioloških znanosti v Evropi z zagotavljanjem ključne infrastrukture, orodij in podpore, da lahko uresničijo svoj dejanski potencial;

(f) OB PRIZNAVANJU, da bo EMBRC-ERIC vsaki sodelujoči državi članici omogočil, da usklajuje in souporablja obsežen in dopolnjujoči se sklop virov in storitev v korist evropskemu raziskovalnemu prostoru in njegovi znanstveni skupnosti;

(g) KER je 10. decembra 2013 začel veljati memorandum o soglasju za ustanovitev EMBRC;

(h) OB SPODBUJANJU razvoja novih orodij in metodologij ter zagotavljanju dostopa do ključnih komponent nacionalnih zmogljivosti, potrebnih za morske biološke raziskave, s čimer bi zagotavljali nadaljnje svetovanje in smernice glede uporabe morskih bioloških virov ter prenosa znanja in tehnologije o morskih bioloških virih;

(i) PRISPEVAJOČ k oblikovanju okolja evropske raziskovalne infrastrukture, da bi dosegli učinkovito, sinergijsko in usklajeno delovanje in souporabo virov, pri čemer bi bile transnacionalno usklajene prakse usmerjene v znanstveno odličnost v korist raziskovalni skupnosti za morsko biologijo, industrijskim inovacijam in družbi na splošno;

(j) OB PRIZNAVANJU, da se bodo z upravljanjem in delovanjem EMBRC-ERIC obravnavali obstoječi izzivi EMBRC-ERIC in potekala prizadevanja za formalne sporazume o sodelovanju s podobnimi pobudami na področju raziskovanja morskih bioloških virov;

(k) OB PRIZNAVANJU sposobnosti EMBRC-ERIC za usklajene opazovalne strategije s široko geografsko pokritostjo in standardiziranimi metodologijami, ki lahko podpirajo dolgoročne cilje glede izvajanja okvirne direktive o morski strategiji in okvirne direktive o vodah;

(l) OB UPOŠTEVANJU, da je potrebno dolgoročno celovito načrtovanje med članicami, da bi obravnavali znanstvene in tehnične izzive ter tako okrepili evropski vodilni položaj na področju morske biologije in modre biotehnologije ter poleg tega podprli družbene cilje strategije za modro rast in akcijskega načrta EU za krožno gospodarstvo;

(m) V PRIČAKOVANJU sodelovanja dodatnih držav v dejavnostih, ki se izvajajo skupaj v skladu z določbami Statuta v nadaljevanju –

SO SE DOGOVORILI O NASLEDNJEM:

POGLAVJE 1

SPLOŠNE DOLOČBE

Člen 1

Opredelitev pojmov

V tem statutu imajo v nadaljevanju opredeljeni pojmi in izrazi naslednji pomen:

„proračunski cikel“ pomeni petletni proračunski načrt, ki ga generalna skupščina odobri v skladu s členom 15(9) Statuta;

„odbor vozlišč“ pomeni neizvršni organ, ki zastopa vozlišča, kot je določeno v členu 17 Statuta;

„prispevek“ pomeni denarni prispevek in prispevek v naravi za EMBRC-ERIC, kot ga generalna skupščina določi v skladu s členom 15(9) Statuta;

„izvršni direktor“ pomeni direktorja EMBRC-ERIC v skladu s členom 16 Statuta;

„odbor za etiko“ pomeni svetovalni organ, ki se ukvarja z etičnimi vprašanji v zvezi z dejavnostmi EMBRC-ERIC, vključno s spremljanjem raziskav, ki vključujejo morske organizme ali njihove dele;

„generalna skupščina“ pomeni skupščino članic EMBRC-ERIC v skladu s členom 15 Statuta;

„sedež“ pomeni izvršnega direktorja in sekretariat v državi članici gostiteljici;

„država članica gostiteljica“ pomeni članico, v kateri je uradni sedež EMBRC-ERIC v skladu s členom 2(2) Statuta;

„gostiteljska premija“ pomeni letno podporo, ki jo delno denarno in delno v naravi zagotavlja država članica gostiteljica za delovanje sedeža EMBRC-ERIC;

„uradnik za zvezo“ je del operativne strukture EMBRC-ERIC ter zagotavlja učinkovito delovanje in opravljanje storitev vozlišč, pri čemer pomeni funkcionalno povezavo med sedežem in vozlišči in/ali izvajalci dejavnosti v skladu s členom 17 Statuta;

„članica“ pomeni članico EMBRC-ERIC v skladu s členom 5 Statuta;

„vozlišče“ pomeni raziskovalne zmogljivosti, vire in storitve, ki so organizirani nacionalno, ne nujno kot subjekt s pravno sposobnostjo, v članici in jih upravljajo pravne osebe, imenovane izvajalci dejavnosti, v okviru katerih se izvajajo dejavnosti v zvezi z EMBRC-ERIC;

„opazovalka“ pomeni državo, ki ni članica EMBRC-ERIC, a sodeluje v dejavnostih EMBRC-ERIC in prispeva k njim v skladu s členom 10 Statuta;

„izvajalec dejavnosti“ pomeni pravno osebo, tj. univerze in raziskovalne organizacije, ki sestavljajo vozlišča;

„pravila delovanja“ pomeni pravila, ki jih je z glasovanjem potrdila generalna skupščina, in to za izvajanje določb Statuta;

„svetovalni odbor za znanost in inovacije“ pomeni svetovalni odbor za znanstvene zadeve in strateško načrtovanje, vključno z upravljanjem intelektualne lastnine in vprašanji prenosa tehnologije, v skladu s členom 19 Statuta;

„pomožni organ“ pomeni svetovalni organ, ki ga v skladu s členom 19 Statuta ustanovi generalna skupščina za svetovanje EMBRC-ERIC;

„sekretariat“ pomeni operativni sekretariat EMBRC-ERIC v skladu s členom 18 Statuta;

„sporazum o ravni storitve“ pomeni sporazum med EMBRC-ERIC in pravnimi osebami, ki upravljajo vozlišča, pri čemer tak sporazum ureja opravljanje storitev in virov za podporo visoko zastavljenim ciljem raziskovalne infrastrukture;

„pridružena država“, „raziskovalna infrastruktura“ in „tretja država“ so opredeljene v uredbi o ERIC.

Člen 2

Ime, sedež in lokacija

1. Ime raziskovalne infrastrukture je Evropski center za morske biološke vire – Konzorcij evropske raziskovalne infrastrukture (v nadaljnjem besedilu: EMBRC-ERIC).

2. Uradni sedež EMBRC-ERIC je v Parizu v Franciji.

Člen 3

Poslanstvo

1. Poslanstvo EMBRC-ERIC je:

(a) spodbujati in omogočati nova znanstvena odkritja ter poglabljati znanje o morskih organizmih in ekosistemih;

(b) spodbujati uporabo morskih poskusnih modelov v okviru priznane znanosti in povečati prepoznavnost morskih bioloških znanosti;

(c) spodbujati trajnostno uporabo morskih bioloških virov;

(d) spodbujati evropsko modro biogospodarstvo.

2. EMBRC-ERIC deluje na neprofitni podlagi. Kljub temu lahko EMBRC-ERIC opravlja nekatere gospodarske dejavnosti, če so tesno povezane z njegovo glavno nalogo in ne ogrožajo njenega izvajanja. EMBRC-ERIC ločeno vodi stroške in prihodke svojih gospodarskih dejavnosti. Vsi prihodki, ustvarjeni s temi gospodarskimi dejavnostmi, se uporabijo za nadaljnje doseganje njegovih ciljev.

3. EMBRC-ERIC spodbuja pravičen in enakopraven dostop do svojih storitev, prost dostop do znanstvenih rezultatov in podatkov, preglednost, enako obravnavo in nediskriminacijo.

Člen 4

Naloge in dejavnosti

1. EMBRC-ERIC deluje na podlagi centralne organizacije kot razpršeno delovanje posameznih vozlišč na usklajen način, kot je opredeljeno v sporazumu o ravni storitve, upravlja pa ga izvršni direktor ob podpori sekretariata, odbora vozlišč in uradnikov za zvezo. Odnosi med sedežem in vozlišči in/ali izvajalci dejavnosti ter njihovimi viri so urejeni s sporazumi o ravni storitve za opravljanje storitev, proizvode in dejavnosti za podporo visoko zastavljenim ciljem te raziskovalne infrastrukture.

2. EMBRC-ERIC zagotavlja enotno kontaktno točko za dostop do obsežnega nabora storitev in raziskovalnih platform, morskih ekosistemov, bioloških virov, e-infrastrukture in metapodatkov.

3. Storitve, ki jih EMBRC-ERIC daje na voljo, in dejavnosti, ki jih izvaja, med drugim vključujejo:

(a) dostop do nabora raziskovalnih platform, bioloških virov, analitičnih storitev in podatkov;

(b) skupne raziskovalne in razvojne dejavnosti prek usklajenega, dolgoročnega razvojnega programa med nacionalnimi vozlišči;

(c) podporo za dostop do morskega biološkega materiala, vključno z genskim materialom, ter svetovanje in smernice glede uporabe morskih bioloških virov;

(d) celovit potek dela za visokokakovostne storitve za dostop do bioloških, analitičnih in podatkovnih virov z uporabo skupnih podpornih tehnologij in praks;

(e) krepitev povezave med znanostjo in industrijo z usklajenimi storitvami prenosa znanja in tehnologije;

(f) zmogljivosti in tečaje za usposabljanje raziskovalcev in tehničnega osebja;

(g) sodelovanje z raziskovalnimi infrastrukturami na povezanih in/ali dopolnilnih področjih;

(h) sodelovanje z ustreznimi deležniki iz evropskih obmorskih regij za podporo njihovim okoljskim politikam in modremu biogospodarstvu.

4. Dejavnosti se bodo izvajale v skladu s politikami iz členov 21 do 26 Statuta, ki bo priložen pravilom delovanja in na voljo uporabnikom.

POGLAVJE 2

ČLANICE IN OPAZOVALKE

Člen 5

Članstvo

1. Članice EMBRC-ERIC lahko postanejo naslednji subjekti:

(a) države članice;

(b) pridružene države;

(c) tretje države, ki niso pridružene države;

(d) medvladne organizacije.

2. EMBRC-ERIC ima vedno vsaj eno državo članico kot članico in vsaj dve drugi članici, ki sta državi članici ali pridruženi državi. Države članice in pridružene države, ki so članice, imajo skupaj večino glasov v generalni skupščini.

3. Državo članico, pridruženo državo ali tretjo državo, ki je članica EMBRC-ERIC, lahko zastopajo javni subjekti, vključno z regijami, ali zasebni subjekti, ki opravljajo javne storitve.

4. Članica EMBRC-ERIC lahko imenuje subjekt, ki jo bo zastopal, v skladu s svojimi pravili in postopki. Zadevna članica obvesti generalno skupščino o vseh spremembah glede subjekta, ki jo zastopa. Izvršni direktor članicam EMBRC-ERIC zagotavlja seznam subjektov, ki zastopajo članice, in njihovih pristojnosti v zvezi z EMBRC-ERIC.

5. Članice in subjekti, ki jih zastopajo, so navedeni v Prilogi 1, ki jo EMBRC-ERIC redno posodablja.

Člen 6

Pravice in obveznosti članic

1. Članice podpirajo dejavnosti vozlišč v svoji državi, tako da spodbujajo povezovanje ustreznih infrastruktur, sprejemajo standarde in podpirajo potrebne tehnične posodobitve. Odnos med EMBRC-ERIC in izvajalci dejavnosti je opredeljen v sporazumih o ravni storitve.

2. Ne glede na druge pravice iz tega statuta ali resolucije generalne skupščine ali veljavno zakonodajo imajo članice pravico, da:

(a) sodelujejo pri upravljanju EMBRC-ERIC, predvsem na zasedanjih generalne skupščine, s pravico do glasovanja;

(b) predlagajo in volijo člane organov EMBRC-ERIC;

(c) izstopijo iz EMBRC-ERIC v skladu s členom 8(1) Statuta.

3. Vsaka članica plača prispevek, kot je določeno v členu 12 Statuta.

4. Vsaka članica prispeva en glas za odločitve generalne skupščine in svoje zastopnike v celoti pooblasti za glasovanje o vseh vprašanjih, obravnavanih na zasedanju generalne skupščine.

Člen 7

Sprejem novih članic

1. Vsak subjekt iz člena 5(1) Statuta, ki želi postati članica EMBRC-ERIC, izvršnemu direktorju v angleščini predloži pisno prošnjo, v kateri opiše, kako bi prispevala k poslanstvu in dejavnostim EMBRC-ERIC, kot so opredeljeni v členih 3 oziroma 4 Statuta. Vlogo prouči generalna skupščina. O sprejemu odloča generalna skupščina v skladu s členom 15(9) Statuta.

2. Izvršni direktor vlagateljico pisno obvesti o sprejemu, vključno s pogoji zanj, ali zavrnitvi.

Člen 8

Izstop članice in prekinitev članstva

1. Vsaka članica se zaveže petletnemu proračunskemu ciklu, kot je opredeljeno v členu 12 Statuta. Vsaka članica lahko po začetnem proračunskem ciklu izstopi iz EMBRC-ERIC, o tem pa mora 24 mesecev vnaprej pisno obvestiti predsednika generalne skupščine in izvršnega direktorja. Navedeni datum izstopa se ujema s koncem proračunskega leta.

2. Članica se lahko izključi, če hudo krši svoje obveznosti iz tega statuta in take kršitve ne odpravi v 60 dneh po prejemu pisnega obvestila izvršnega direktorja ali če povzroči ali bi lahko povzročila resno motnjo v delovanju EMBRC-ERIC, kot je opredeljeno v resoluciji generalne skupščine v skladu s členom 15(10) Statuta.

3. Odločitev o izključitvi članice se sprejme po tem, ko je imela zadevna članica možnost, da izpodbija tako odločitev in se zagovarja pred generalno skupščino. Generalna skupščina v pravilih delovanja podrobno opredeli načine za izvedbo te določbe.

4. Odločitev o prekinitvi članstva lahko začne veljati šele, ko je bila Komisija obveščena v skladu s členom 20 Statuta in je ustrezna sprememba Statuta začela veljati v skladu s členom 29 Statuta.

5. Članice, ki izstopijo iz EMBRC-ERIC ali katerih članstvo se prekine, nimajo pravice do povračila ali nadomestila prispevkov niti nimajo pravice, da bi zahtevale sredstva EMBRC-ERIC.

6. Generalna skupščina določi, ali je članica v skladu s členom 15(10) Statuta zavezana kakršnemu koli plačilu v zvezi z izključitvijo.

7. Če se zaradi izstopa članice ali prekinitve članstva ene ali več članic kadar koli zgodi, da države članice in pridružene države skupaj nimajo več večine glasov v generalni skupščini, EMBRC-ERIC v skladu s členom 28 Statuta preneha delovati, razen če se članice soglasno ne odločijo, da bodo dale prednost glasu držav članic in/ali pridruženih držav, da bi še naprej skupaj imele večino glasov v generalni skupščini.

Člen 9

Odgovornost članic

1. EMBRC-ERIC je odgovoren za svoje dolgove.

2. Odgovornost vsake članice za katere koli dolgove in obveznosti EMBRC-ERIC je omejena na njene zadevne prispevke EMBRC-ERIC.

3. EMBRC-ERIC zagotovi ustrezna zavarovanja za tveganja, ki so značilna za izgradnjo in delovanje EMBRC-ERIC.

Člen 10

Opazovalke

1. Država članica, pridružena država, tretja država ali medvladna organizacija, ki želi prispevati k EMBRC-ERIC, vendar se mu še ne more pridružiti kot članica, lahko izpolnjuje pogoje za opazovalko, in sicer za eno leto, ki se lahko v skladu s členom 15(9) Statuta največ dvakrat podaljša na podlagi sklepa generalne skupščine.

2. Opazovalke imajo pravico sodelovati na zasedanjih generalne skupščine, vendar nimajo glasovalnih pravic, v skladu s členom 15(3) Statuta in pogoji, ki jih določi generalna skupščina. Pravice in obveznosti opazovalk se lahko spremenijo po posvetovanju z njimi. Države članice, pridružene države, tretje države ali medvladne organizacije, ki se pripravljajo na kandidaturo za status opazovalke, se lahko s sporazumom generalne skupščine zasedanj generalne skupščine udeležijo pred sprejetjem lastnega statusa opazovalke.

3. Opazovalke plačajo letno pristojbino v skladu s členom 12(6) Statuta in Prilogo 4.

4. Opazovalko lahko zastopajo javni subjekti, vključno z regijami, ali zasebni subjekti, ki opravljajo javne storitve.

5. Opazovalke in subjekti, ki jih zastopajo, so navedeni v Prilogi 2, ki jo posodablja EMBRC-ERIC.

6. Države članice, pridružene države, tretje države ali medvladne organizacije, ki želijo kandidirati za status opazovalke, izvršnemu direktorju v angleščini predložijo pisno prošnjo. O sprejemu opazovalk odloča generalna skupščina v skladu s členom 15(9) Statuta.

7. Izvršni direktor vlagateljico pisno obvesti o sprejetju, vključno s pogoji zanj, ali zavrnitvi statusa opazovalke.

8. Status opazovalke preneha po obdobju iz člena 10(1) Statuta oziroma ko je opazovalka sprejeta kot članica v skladu s členom 7 Statuta.

9. Opazovalka se lahko izključi, če hudo krši svoje obveznosti iz tega statuta in take kršitve ne odpravi v 60 dneh po prejemu pisnega obvestila izvršnega direktorja ali če povzroči ali bi lahko povzročila resno motnjo v delovanju EMBRC-ERIC, kot je opredeljeno v resoluciji generalne skupščine v skladu s členom 15(10) Statuta.

10. Odločitev o izključitvi opazovalke se sprejme po tem, ko je imela zadevna opazovalka možnost, da izpodbija tako odločitev in se zagovarja pred generalno skupščino. Generalna skupščina v pravilih delovanja podrobno opredeli načine za izvedbo te določbe.

11. Opazovalke, ki izstopijo iz EMBRC-ERIC ali katerih status opazovalke se prekine, nimajo pravice do povračila ali nadomestila prispevkov niti nimajo pravice, da bi zahtevale sredstva EMBRC-ERIC.

12. Status opazovalke se lahko dvakrat podaljša na podlagi pisne prošnje in sklepa iz člena 10(6) Statuta.

POGLAVJE 3

FINANČNE DOLOČBE

Člen 11

Viri EMBRC-ERIC

1. O virih EMBRC-ERIC odloča generalna skupščina in lahko zajemajo:

(a) prispevke članic in opazovalk v skladu s členom 12 Statuta;

(b) prihodke, ki izhajajo iz storitev in pravic intelektualne lastnine;

(c) nepovratna sredstva in druge vire v skladu z omejitvami in pogoji, ki jih odobri generalna skupščina, ter

(d) katere koli druge prispevke, kot so donacije, o katerih se dogovori generalna skupščina.

2. Država članica gostiteljica zagotovi gostiteljsko premijo, kot je določeno v Prilogi 5.

Člen 12

Načela za prispevke članic in opazovalk

1. Članice, opazovalke in medvladne organizacije plačujejo letne prispevke EMBRC-ERIC.

2. Višina prispevka članic, opazovalk in medvladnih organizacij se določi za petletni proračunski cikel in jo generalna skupščina odobri v skladu s postopki iz člena 15(9)(c) in (d) Statuta ter Priloge 4.

3. Prispevki v naravi se presojajo le, če so v obliki dejanskega prispevka v EMBRC-ERIC, ki ga je mogoče količinsko opredeliti, vključno z osebjem, napotenim v EMBRC-ERIC, in jih odobri generalna skupščina. Generalna skupščina se v skladu s členom 15(10) Statuta dogovori o računovodskem sistemu, pravilih za sprejemanje prispevkov v naravi in oceno njihove vrednosti.

4. Prispevki se plačujejo v valuti države članice gostiteljice.

5. Vrednost prispevkov v naravi se upošteva pri izračunu denarnih prispevkov, plačanih v istem obdobju, da bi izračunali (i) skupni znesek prispevkov, plačanih v zadevnem letu, in (ii) posebne deleže, ki jih vsaka članica prispeva k skupnemu znesku prispevkov.

6. Za opazovalke velja 50-odstotna letna pristojbina članic v obliki denarnega prispevka na podlagi načel in metode izračuna iz Priloge 4. EMBRC-ERIC ne more enostransko spremeniti višine prispevka opazovalk.

Člen 13

Proračunska načela, računovodski izkazi in revizija

1. Proračunsko leto EMBRC-ERIC je enako koledarskemu letu.

2. Vse postavke prihodkov in odhodkov EMBRC-ERIC se vključijo v ocene, ki jih je treba pripraviti za vsako proračunsko leto, in se prikažejo v proračunu.

3. Generalna skupščina zagotovi, da se viri EMBRC-ERIC uporabljajo v skladu z načeli dobrega finančnega poslovodenja.

4. Proračun se pripravi in izvršuje ter računovodski izkazi se pripravijo v skladu z načeli preglednosti.

5. Revizija računovodskih izkazov EMBRC-ERIC se izvaja letno in računovodskim izkazom je priloženo poročilo o upravljanju proračuna in finančnem poslovodenju za predhodno proračunsko leto. Generalna skupščina odobri imenovanje zunanjega revizorja in trajanje njegovega mandata ter v šestih mesecih po koncu vsakega proračunskega leta potrdi revidirane računovodske izkaze in poročilo o upravljanju proračuna in finančnem poslovodenju za predhodno proračunsko leto.

6. EMBRC-ERIC izpolnjuje zahteve zakonodaje, ki se uporablja na področju priprave, evidentiranja, revizije in objave računovodskih izkazov.

Člen 14

Davki

Oprostitve plačila DDV na podlagi člena 143(1)(g) in člena 151(1)(b) Direktive Sveta 2006/112/ES (1) in v skladu s členoma 50 in 51 Izvedbene uredbe Sveta (EU) št. 282/2011 (2) so omejene na nakupe, ki jih izvedejo EMBRC-ERIC in njegove članice za uradno in izključno uporabo s strani EMBRC-ERIC, če so taki nakupi namenjeni izključno negospodarskim dejavnostim EMBRC-ERIC in so v skladu z njegovimi dejavnostmi. Oprostitve plačila DDV se omejijo na nakupe, ki presegajo vrednost 300 EUR. Oprostitve trošarine na podlagi člena 12 Direktive Sveta 2008/118/ES (3) so omejene na nakupe, ki jih EMBRC-ERIC izvede za svojo uradno in izključno uporabo, če so taki nakupi namenjeni izključno negospodarskim dejavnostim EMBRC-ERIC in so v skladu z njegovimi dejavnostmi ter če vrednost nakupa presega 300 EUR.

POGLAVJE 4

UPRAVLJANJE IN VODENJE

Člen 15

Generalna skupščina

1. Generalna skupščina je upravljavski organ EMBRC-ERIC, ki ga sestavljajo delegati članic in opazovalk. Generalna skupščina odloča o vseh zadevah, ki so potrebne za uresničevanje poslanstva EMBRC-ERIC.

2. Generalna skupščina zaseda najmanj enkrat letno in je odgovorna za splošni nadzor strategije, upravljanja in znanstvenega razvoja EMBRC-ERIC. Predsednik generalne skupščine skliče njeno zasedanje. Zasedanje generalne skupščine lahko zahteva večina članic.

3. Vsaka članica in opazovalka EMBRC-ERIC se zasedanj generalne skupščine udeležuje z največ dvema delegatoma, ki sta za tak namen ustrezno in predhodno pooblaščena z dopisom, naslovljenim na predsednika generalne skupščine. Vsaka članica in opazovalka imenuje po dva delegata: po enega znanstvenika in enega upravnega uslužbenca v skladu s pogoji, ki jih določi zadevna članica ali opazovalka. Vsak delegat je imenovan za obdobje, določeno v pravilih delovanja, zadevna članica ali opazovalka pa ga lahko odpokliče z dopisom, naslovljenim na predsednika generalne skupščine.

4. Generalna skupščina iz delegacij članic izvoli predsednika in dva podpredsednika. Podpredsednik nadomešča predsednika v njegovi odsotnosti in v primeru nasprotja interesov. Predsednik in podpredsednika so izvoljeni za največ dveletni mandat. Lahko so enkrat znova izvoljeni za drugi mandat, ki ni daljši od dveh let.

5. Generalna skupščina lahko ustanovi pomožne organe, katerih vzpostavitev in odgovornosti se določijo v pravilih delovanja.

6. Zasedanja generalne skupščine so sklepčna, če sta na zasedanju zastopani 2/3 članic, tj. osebna prisotnost, prisotnost po telefonu, prek videokonference ali drugih praktičnih načinov, določenih v pravilih delovanja.

7. Članice lahko zastopa in v njihovem imenu glasuje pooblaščenec, ki mora imeti ustrezno pisno pooblastilo, ki pa je omejeno na zastopanje dveh članic na eno prisotno članico.

8. Generalna skupščina si čim bolj prizadeva doseči soglasje o vseh odločitvah. Če soglasje ni doseženo, je za sprejetje odločitve potrebna navadna večina prisotnih ali zastopanih članic, razen za odločitve iz člena 15(9) in (10) Statuta.

9. Prisotne ali zastopane članice soglasno odločajo o naslednjih zadevah:

(a) prenehanju delovanja EMBRC-ERIC;

(b) predlogih za sprejem, zavrnitev in prekinitev članstva ali statusa za opazovalke in medvladne organizacije, pri čemer veljajo določbe iz členov 9 in 11 uredbe o ERIC v skladu s členom 12(1) in (2) Statuta. Seznam članic in opazovalk v prilogah 1 in 2 posodobi izvršni direktor;

(c) predlogih za sprejem, zavrnitev in prekinitev članstva medvladnih organizacij in njihovih prispevkih, pri čemer o tem odločajo za vsak primer posebej v skladu s členom 12(1) in (2) Statuta;

(d) proračunskem ciklu s prispevki članic, opazovalk in medvladnih organizacij. Če odločitve o proračunskem ciklu in prispevkih ni mogoče doseči na dveh zaporednih glasovanjih na ločenih zasedanjih, se odločitev sprejme s tričetrtinsko večino na tretjem glasovanju, ki se organizira na zaporednem zasedanju;

(e) določitvi splošne strategije EMBRC-ERIC;

(f) predlogih za spremembo Statuta.

10. Prisotne ali zastopane članice z dvotretjinsko večino odločajo o naslednjih zadevah:

(a) izvolitvi predsednika in podpredsednikov generalne skupščine;

(b) imenovanju in prenehanju mandata izvršnega direktorja;

(c) sprejetju rednega pregleda znanstvenega programa v skladu s členom 23 Statuta;

(d) sprejetju letnih računovodskih izkazov v skladu s členom 13 Statuta;

(e) sprejetju računovodskega sistema, letnega proračuna in vmesnega finančnega pregleda;

(f) sprejetju načel finančnega upravljanja EMBRC-ERIC, vključno z računovodenjem, sprejemanjem in oceno prispevkov v naravi v skladu s členoma 13 in 14 Statuta;

(g) sprejetju pravil delovanja;

(h) sprejemanju politik, vključno s politikami v zvezi s podatki in razširjanjem v skladu s členi 21, 22, 23, 24, 25 in 26 Statuta;

(i) sprejetju odločitev o sodelovanju pri projektih in potrditvi pobud pod imenom EMBRC-ERIC;

(j) politikah intelektualne lastnine v skladu s členom 21 Statuta;

(k) sprejetju odločitve o opredelitvi resne motnje iz člena 8(2) Statuta;

(l) sprejetju odločitev o opredelitvi pristojnosti in imenovanja članov pomožnih organov iz člena 19 Statuta.

Člen 16

Izvršni direktor

1. Izvršni direktor je glavni izvršni direktor in zakoniti zastopnik EMBRC-ERIC.

2. Izvršnega direktorja imenuje in pooblasti generalna skupščina. Pogoji imenovanja so podrobno opisani v pravilih delovanja.

3. Vloga izvršnega direktorja vključuje:

(a) zastopanje EMBRC-ERIC;

(b) predlaganje strateških, tehničnih, znanstvenih, pravnih, proračunskih in upravnih odločitev generalni skupščini;

(c) odgovornost za vodenje in upravljanje EMBRC-ERIC;

(d) odgovornost za pripravo in izvajanje sklepov in programov, ki jih sprejme generalna skupščina;

(e) odgovornost za vsakodnevno vodenje in upravljanje EMBRC-ERIC, vključno z vodenjem sekretariata in imenovanjem njegovega osebja;

(f) odgovornost za usklajevanje nabora projektov in pobud;

(g) odgovornost zagotoviti, da odbor vozlišč, vozlišča in/ali izvajalci dejavnosti delujejo v skladu s pristojnostmi iz sporazumov o ravni storitve, pravili delovanja in členom 17 Statuta;

(h) predlaganje točk za programe zasedanj generalne skupščine;

(i) pripravo letnega poročila o dejavnostih in njegovo predložitev v odobritev generalni skupščini, kot je opisano v členih 13 in 20 Statuta;

(j) predlaganje in organizacijo zasedanj svetovalnega odbora EMBRC-ERIC za znanost in inovacije, da se v skladu s členom 23 Statuta oceni znanstveni program;

(k) predlaganje in organizacijo zasedanj odbora EMBRC-ERIC za etiko, da se obravnava etična politika iz člena 26 Statuta;

(l) organizacijo in razvoj strategije EMBRC-ERIC za sodelovanje z drugimi raziskovalnimi infrastrukturami;

(m) ocenjevanje potencialnih novih članic ali opazovalk in pogovori z njimi, da bi lahko predlagali njihov sprejem v EMBRC-ERIC;

(n) predsedovanje odboru vozlišč in pooblaščanje njegovih predstavnikov, da bi zagotovili izvajanje sklepov EMBRC-ERIC v vsakem vozlišču EMBRC;

(o) upoštevanje strategije in razvojnih ciljev, kot jih je opredelila generalna skupščina, in izvajanje projektov v skladu s poslanstvom EMBRC-ERIC.

4. Izvršni direktor generalni skupščini v prvem četrtletju vsakega proračunskega leta predloži zlasti poročilo o računovodskih izkazih za preteklo proračunsko leto, revidiranih v skladu s členom 13 Statuta. Podrobnosti takega poročila so določene v pravilih delovanja.

5. Izvršni direktor generalni skupščini do konca novembra v skladu s pravili delovanja predloži:

(a) poročilo o delu, izvedenem čez leto;

(b) osnutek delovnega programa za naslednje leto;

(c) predvideni proračun za naslednje proračunsko leto.

6. Izvršni direktor ima pravico kadar koli ustanoviti delovne skupine za podporo svojim dejavnostim v skladu s pravili delovanja.

Člen 17

Odbor vozlišč

1. Odbor vozlišč sestavlja po en predstavnik na vozlišče, ki ga imenujejo njegovi izvajalci dejavnosti.

2. Odboru vozlišč predseduje izvršni direktor, ki ga podpira podpredsednik, ki ga z navadno večino izvolijo člani.

3. Izvršni direktor pooblašča odbor vozlišč za izvajanje odločitev EMBRC-ERIC v vsakem vozlišču EMBRC v zvezi z doslednostjo, skladnostjo in stabilnostjo infrastrukturnih storitev ter v zvezi z usklajevanjem, postopki, orodji in praksami vozlišč. Prav tako jih pooblašča za podajanje predlogov za izboljšanje kakovosti in učinkovitosti storitev, ki se opravljajo v vozliščih.

4. Odbor vozlišč deluje v skladu s pristojnostmi iz pravil delovanja.

5. Vloga odbora vozlišč je zagotavljanje podpore izvršnemu direktorju, vendar nima izvršilnih pooblastil.

6. Uradniki za zvezo delujejo pod odgovornostjo direktorjev vozlišč; njihova vloga je v celoti opisana v pravilih delovanja, njihove storitve pa določene v sporazumih o ravni storitve.

Člen 18

Sekretariat

1. Sekretariat pod odgovornostjo izvršnega direktorja zagotavlja splošno upravljanje in vodenje EMBRC-ERIC, kar vključuje tudi naslednje podporne storitve:

(a) pomoč izvršnemu direktorju pri izvajanju delovnega programa EMBRC-ERIC;

(b) osrednjo točko za komunikacijo z deležniki in usklajevanje vozlišč;

(c) usklajevanje dejavnosti več vozlišč, vključno s skupnimi razvojnimi dejavnostmi in izmenjavo osebja;

(d) organizacijo vseh srečanj v zvezi z upravljanjem in vodenjem;

(e) urejanje in upravljanje portala za dostop uporabnikov;

(f) upravljanje dejavnosti EMBRC-ERIC, vključno z e-infrastrukturo;

(g) promocijo, komuniciranje in trženje za EMBRC-ERIC.

2. Sekretariat poroča izvršnemu direktorju.

3. Dejavnosti, ki jih izvaja sekretariat, in njegov način delovanja so podrobno opisani v pravilih delovanja.

Člen 19

Pomožni organi

1. Pomožni organi EMBRC-ERIC vključujejo svetovalni odbor za znanost in inovacije, odbor za etiko ter druge pomožne organe, ki jih ustanovi generalna skupščina.

2. Sestavo in pristojnosti pomožnih organov odobri generalna skupščina v skladu s členom 15(10) Statuta, podrobneje pa so opredeljene v pravilih delovanja.

3. Vsak pomožni organ se sestane najmanj enkrat letno. Generalna skupščina lahko od predsednika pomožnega organa zahteva, da skliče zasedanja, na katerih prouči vprašanja, ki jih je treba rešiti, in poda priporočila zanje.

POGLAVJE 5

POROČANJE KOMISIJI

Člen 20

Poročanje Komisiji

1. EMBRC-ERIC pripravi letno poročilo o dejavnostih, ki vsebuje zlasti znanstvene, operativne in finančne vidike njegovih dejavnosti. Poročilo potrdi generalna skupščina ter ga predloži Komisiji in ustreznim javnim organom v šestih mesecih po koncu zadevnega proračunskega leta. To poročilo je javno dostopno.

2. EMBRC-ERIC obvesti Komisijo o kakršnih koli okoliščinah, ki bi lahko resno ogrozile obstoj EMBRC-ERIC, resno škodile uresničevanju nalog EMBRC-ERIC ali bi EMBRC-ERIC preprečevale izpolnjevanje zahtev iz uredbe o ERIC.

POGLAVJE 6

POLITIKE

Člen 21

Pravice intelektualne lastnine

1. Izvršni direktor po posvetovanju s svetovalnim odborom za znanost in inovacije pripravi politiko EMBRC-ERIC glede pravic intelektualne lastnine, pri čemer politika zadeva opredelitev, dodelitev, varstvo, upravljanje in ohranitev pravic intelektualne lastnine ter dejavnosti prenosa tehnologije, ki izhajajo iz teh pravic intelektualne lastnine, in jo predloži v odobritev generalni skupščini.

2. Politika EMBRC-ERIC glede intelektualne lastnine ureja pravice lastništva in uporabe v EMBRC-ERIC ter v odnosu do tretjih oseb in pogodbenih partnerjev, s čimer zagotavlja skladno in pošteno uporabo z modeli pravičnih nadomestil za intelektualni vložek in lastništvo vseh udeležencev EMBRC-ERIC.

3. Nobena določba v tem statutu se ne razume, kot da ima učinek na pravice intelektualne lastnine in politike izvajalcev dejavnosti glede intelektualne lastnine, kot so določene z ustreznimi zakoni in predpisi članic ter mednarodnimi sporazumi, katerih pogodbenice so.

4. Pravice intelektualne lastnine, ki izhajajo iz osebja EMBRC-ERIC, jih ta ustvari, pridobi ali razvije, se prenesejo na EMBRC-ERIC in so v njegovi lasti.

5. Politiko EMBRC-ERIC glede pravic intelektualne lastnine sprejme generalna skupščina v skladu s členom 15(10) Statuta in je priložena pravilom delovanja.

Člen 22

Politike glede dostopa, podatkov in razširjanja

1. Politike EMBRC-ERIC glede dostopa, podatkov in razširjanja, ki opredeljujejo, kako EMBRC-ERIC zagotavlja dostop do nabora storitev in raziskovalnih platform, morskih ekosistemov, bioloških virov in e-infrastrukture, izvršni direktor predloži v odobritev generalni skupščini.

2. Dostop do EMBRC-ERIC je na voljo vsem vrstam uporabnikov, tudi uporabnikom iz vseh evropskih in neevropskih držav, vendar ne nujno brezplačno. Zahtevki bodo obravnavani v poenostavljenem postopku, ki bo vključeval preverjanje upravičenosti in izvedljivosti. V tehničnem in znanstvenem opisu EMBRC-ERIC so dodatne podrobnosti o pogojih za dostop uporabnikov.

3. Dostop se bo spremljal, v okviru zagotavljanja kakovosti pa se bo z mehanizmom povratnih informacij ugotavljalo zadovoljstvo uporabnikov za nenehno izboljševanje dostopa in storitev.

4. EMBRC-ERIC bo spodbujal interoperabilnost in standardizacijo e-infrastrukture, da bi lahko obravnaval veliko količino raznovrstnih ustvarjenih podatkov, ter razvijal ali sprejel protokole, orodja in strokovno znanje, ki jih je potrdila skupnost in se uporabljajo za ravnanje s podatki.

5. EMBRC-ERIC bo spodbujal načeli odprte kode in prostega dostopa do podatkov ter podpiral prenos znanja in razširjanje podatkov in informacij s povezovanjem z obstoječimi evropskimi pobudami, ki so pomembne za okoljske in biološke podatke ter bioinformatiko, kot sta ELIXIR in Lifewatch ERIC, in priznanimi odložišči podatkov, kot so EurOBIS, Emodnet, PANGAEA, GEOSS in COPERNICUS.

6. Politike EMBRC-ERIC glede dostopa, podatkov in razširjanja sprejme generalna skupščina v skladu s členom 15(10) Statuta in so priložene pravilom delovanja.

Člen 23

Politika znanstvenega ocenjevanja

1. Znanstveni pregled dejavnosti, storitev in platform EMBRC-ERIC se izvaja vsaka tri leta, pri čemer je usklajen z izvršnim direktorjem in predstavljen generalni skupščini.

2. Politiko EMBRC-ERIC glede znanstvenega ocenjevanja sprejme generalna skupščina v skladu s členom 15(10) Statuta in je priložena pravilom delovanja.

Člen 24

Politika zaposlovanja

1. EMBRC-ERIC je delodajalec, ki upošteva načelo enakih možnosti. Postopki izbire kandidatov, prijavljenih na delovna mesta v EMBRC-ERIC, so pregledni, nediskriminatorni in v skladu z načelom enakih možnosti.

2. Pogodbe o zaposlitvi so v skladu z veljavnimi nacionalnimi zakoni in predpisi države, v kateri zaposleni opravljajo svoje dejavnosti.

3. EMBRC-ERIC oglašuje vsa prosta delovna mesta in določi ustrezno časovno obdobje za prejem prošenj.

4. EMBRC-ERIC ne sme delovnega mesta pred iztekom zgoraj navedenega časovnega obdobja ponuditi nobenemu prosilcu.

5. Politiko zaposlovanja sprejme generalna skupščina in je priložena pravilom delovanja ter objavljena na spletišču EMBRC-ERIC.

6. Politiko zaposlovanja urejajo zakoni države članice gostiteljice.

Člen 25

Politika javnega naročanja

1. Izvršni direktor pripravi podrobna pravila o postopkih in merilih javnega naročanja in jih v skladu s členom 15(10) Statuta v odobritev predloži generalni skupščini.

2. Pri politiki EMBRC-ERIC glede javnega naročanja se upoštevajo načela preglednosti, sorazmernosti, vzajemnega priznavanja, enake obravnave, konkurence in nediskriminacije.

3. V okviru svoje politike javnega naročanja EMBRC-ERIC postopke za javno naročanje proizvodov in storitev, oddajo naročil in objavo ponudb izvaja v skladu z zakonodajo Unije, ki je na voljo na spletišču EMBRC-ERIC.

4. Politiko EMBRC-ERIC glede javnega naročanja sprejme generalna skupščina v skladu s členom 15(10) Statuta in je priložena pravilom delovanja.

Člen 26

Etična politika

1. EMBRC-ERIC sprejme etično politiko in jo spoštuje pri svojih dejavnostih.

2. EMBRC-ERIC si prizadeva spodbujati dostop do in dobavo morskega biološkega in genskega materiala za uporabnike, zbranega na ozemljih pod suverenostjo držav Unije ali ozemljih zunaj Unije in v skladu z mednarodnimi, evropskimi in nacionalnimi pravnimi okviri v zvezi z dostopom in delitvijo koristi ter etično uporabo živali za znanstvene poskuse in ob upoštevanju svoje politike glede pravic intelektualne lastnine. EMBRC-ERIC bo podprl prizadevanja za pomoč uporabnikom in vozliščem pri spoštovanju različnih pravno zavezujočih okvirov in njegove politike glede pravic intelektualne lastnine.

3. Etično politiko EMBRC-ERIC sprejme generalna skupščina v skladu s členom 15(10) Statuta in je priložena pravilom delovanja.

POGLAVJE 7

RAZNO

Člen 27

Trajanje

1. EMBRC-ERIC se ustanovi za začetno obdobje, ki se konča 31. decembra 2040.

2. Brez poseganja v člen 8 Statuta EMBRC-ERIC po začetnem obdobju še naprej obstaja v zaporednih petletnih obdobjih, če tako sklene generalna skupščina v skladu s členom 15(9) Statuta.

Člen 28

Prenehanje

1. EMBRC-ERIC preneha delovati na podlagi sklepa generalne skupščine v skladu s členom 15(9) Statuta.

2. Izvršni direktor v desetih dneh pisno obvesti Komisijo o:

(a) sklepu generalne skupščine o prenehanju in nato znova o

(b) koncu postopka prenehanja.

3. Brez poseganja v člen 9 Statuta se morebitna sredstva in obveznosti, ki ostanejo po plačilu sredstev ali dolgov EMBRC-ERIC, porazdelijo med članice sorazmerno z njihovimi zbranimi prispevki za EMBRC-ERIC v času prenehanja.

4. EMBRC-ERIC preneha obstajati z dnem, ko Komisija objavi ustrezno obvestilo v Uradnem listu Evropske unije.

Člen 29

Spremembe statuta

1. Predlogi sprememb Statuta, ki jih sprejme skupščina članic, se Komisiji predložijo v skladu s členom 11 Uredbe.

2. Za posodobitev Statuta je odgovoren izvršni direktor. Statut je na voljo na spletišču EMBRC-ERIC in njegovem uradnem sedežu.

Člen 30

Jezik

Delovni jezik EMBRC-ERIC je angleščina, ki se uporablja za celotno uradno poslovanje, celotno uradno notranjo komunikacijo in, kolikor je mogoče in razen če drugače ni izvedljivo, za vsakodnevno korespondenco. Za komunikacijo med upravo države članice gostiteljice in EMBRC-ERIC se lahko uporablja jezik države članice gostiteljice.

Člen 31

Spori

1. Članice in opazovalke si čim bolj prizadevajo vse spore, ki lahko nastanejo zaradi razlage ali uporabe tega Statuta, rešiti sporazumno.

2. Za spore med članicami in opazovalkami v zvezi z EMBRC-ERIC ali med članicami, opazovalkami in EMBRC-ERIC ter za vse spore, v katerih je udeležena Evropska unija, je pristojno Sodišče Evropske unije.

3. Za spore med EMBRC-ERIC in tretjimi osebami se uporablja pravo Evropske unije o sodni pristojnosti. V primerih, ki niso zajeti v pravu Evropske unije, se pristojno sodišče za reševanje takega spora določi na podlagi prava države članice gostiteljice.

(1) Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).

(2) Izvedbena uredba Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost (UL L 77, 23.3.2011, str. 1).

(3) Direktiva Sveta 2008/118/ES z dne 16. decembra 2008 o splošnem režimu za trošarino in o razveljavitvi Direktive 92/12/EGS (UL L 9, 14.1.2009, str. 12).

PRILOGA 1 Seznam članic EMBRC-ERIC Država (ali medvladna ali mednarodna organizacija) Zastopa jo Subjekt, ki zastopa vozlišče Belgija Service Public de programmation Politique scientifique (BELSPO); Departement Economie, Wetenschap en innovatie (EWI); Service public de Wallonie- Direction générale opérationnelle de l’Economie, de l’Emploi & de la Recherche (DG06) Francija Univerza Paris VI Grčija Helenski center za raziskovanje morja (HCMR) Izrael Ministrstvo za znanost in tehnologijo Italija Stazione Zoologica Anton Dohrn Norveška Norveški raziskovalni svet Portugalska Centro de Ciências do Mar (CCMAR), univerza v Algarvi Španija Združeno kraljestvo Marine Scotland

PRILOGA 2 Seznam opazovalk EMBRC-ERIC Država (ali medvladna ali mednarodna organizacija) Zastopa jo Subjekt, ki zastopa vozlišče N. N.

PRILOGA 3 Proračun in prispevki članic in opazovalk EMBRC-ERIC (1) za začetni proračunski cikel (v EUR) 2018 2019 2020 2021 2022 Skupaj Francija (2) 649 128 649 128 649 128 649 128 649 128 3 245 640 Združeno kraljestvo 92 136 92 136 92 136 92 136 92 136 460 680 Italija 78 787 78 787 78 787 78 787 78 787 393 935 Španija 68 275 68 275 68 275 68 275 68 275 341 375 Izrael 59 868 59 868 59 868 59 868 59 868 299 340 Belgija 64 398 64 398 64 398 64 398 64 398 321 990 Norveška 80 610 80 610 80 610 80 610 80 610 403 050 Grčija 52 523 52 523 52 523 52 523 52 523 262 615 Portugalska 52 592 52 592 52 592 52 592 52 592 262 960 Skupaj 1 198 317 1 198 317 1 198 317 1 198 317 1 198 317 5 991 585 (1) Prispevek opazovalk znaša 50 % prispevka članic. (2) Vključno z gostiteljsko premijo.

PRILOGA 4 Načela za izračun letnega denarnega prispevka za članice in opazovalke EMBRC-ERIC (1) Letni proračun EMBRC-ERIC se krije s prispevki članic EMBRC-ERIC. Letni prispevki članic se izračunajo na podlagi mešanega modela za pavšal/na podlagi BDP/na podlagi BDP na prebivalca. Uporabi se naslednja formula: pri čemer je: α: % pavšala (60 %), β: % vrednosti na podlagi BDP (20 %), ϒ: % vrednosti na podlagi BDP na prebivalca (20 %), N: število članic EMBRC-ERIC, T: skupni proračun brez denarnega prispevka gostiteljske premije. Podatki o BDP za države članice EU in Norveško so povzeti iz letnih podatkov Eurostata za leto 2014. BDP/prebivalca za države članice EU in Norveško je izračunan na podlagi Eurostatovih letnih podatkov o BDP in Eurostatovih podatkov o prebivalstvu. Podatki o BDP za Izrael so povzeti iz letnih podatkov Svetovne banke za leto 2014. BDP/prebivalca za Izrael je izračunan na podlagi letnih podatkov Svetovne banke o BDP in podatkov Svetovne banke o prebivalstvu. Podatki o BDP za Izrael so iz USD v EUR pretvorjeni na podlagi menjalnega tečaja Evropske centralne banke za USD/EUR na dan 31. december 2014. (1) Prispevek opazovalk znaša 50 % prispevka članic.